141 केंद्रों पर 12वीं के 20 हजार छात्र-छात्राओं की परीक्षाएं आज से
बांसवाड़ा। जिलेमें 141 केंद्रों पर गुरुवार को माध्यमिक शिक्षा बोर्ड, राजस्थान के सीनियर सैकंडरी के छात्र-छात्राओं की परीक्षाएं शुरू होंगी। इसमें 20 हजार 145 बच्चे बैठेंगे। परीक्षाएं सुबह 8.30 से 11.30 तक होंगी। बारहवीं के पेपर 25 मार्च तक चलेंगे। शहर के नूतन स्कूल, चंद्रपोल गेट, नई आबादी, खांदू कॉलोनी सहित विभिन्न स्कूलों के परीक्षा केंद्रों पर परीक्षार्थियों की बैठक व्यवस्था को बुधवार को अंतिम रूप दिया गया।
डीईओ के अनुसार इस बार वरिष्ठ उपाध्याय के 242 छात्र-छात्राएं भी शामिल हैं। वैसे 12वीं और 10वीं दोनों की परीक्षाओं में इस बार 49 हजार 982 छात्र-छात्राएं बैठेंगे। इनके लिए जिले में 151 परीक्षा केंद्र बनाए गए हैं, लेकिन इनमें दस केंद्रों को छोड़कर 141 में 12वीं के बच्चों के इम्तिहान गुरुवार से शुरू होंगे। पहला पर्चा अंग्रेजी का रहेगा। 12वीं की परीक्षाओं के बीच ही 9 मार्च से 10वीं बोर्ड की परीक्षा शुरू होंगी। 151 केंद्रों पर इनमें 29 हजार 591 बच्चे बैठेंगे। इनके अलावा 246 प्रवेशिका के छात्र भी इंतिहान देंगे। परीक्षाओं के दौरान तीन उड़नदस्ते विभाग की ओर से गठित किए गए हैं। इनमें एक डीईओ, दूसरा शैक्षिक प्रकोष्ठ डीईओ कार्यालय और तीसरा स्कूल प्रिंसिपल के नेतृत्व में जिलेभर में भ्रमण करेगा। परीक्षार्थियों को पहले दिन 15 मिनट पहले अपने केंद्र पर पहुंचने के निर्देश दिए गए हैं।
नूतन स्कूल में टेबलों पर रोल नंबर लिखते स्टाफकर्मी।
awa_Deva hin_Deva hin_Deva hin_Deva